b'\n_START_ARTICLE_\nGervinho\n_START_SECTION_\nKSK Beveren\n_START_PARAGRAPH_\nKaksi vuotta oltuaan Toumodissa Gervinho siirtyi K.S.K. Bevereniin. H\xc3\xa4n pelasi vuoden B-miehist\xc3\xb6ss\xc3\xa4, jonka j\xc3\xa4lkeen h\xc3\xa4n nousi edustusjoukkueeseen. Kahden kauden aikana 2005\xe2\x80\x932007 h\xc3\xa4n pelasi 61 ottelua, joissa teki 14 maalia.\n_START_SECTION_\nLe Mans\n_START_PARAGRAPH_\nKauden 2006\xe2\x80\x932007 p\xc3\xa4\xc3\xa4tteeksi Gervinho siirtyi Le Mansiin. H\xc3\xa4n teki l\xc3\xa4pimurtonsa uralleen juuri Le Mansissa, jossa h\xc3\xa4n pelasi kahden kauden aikana 59 ottelua ja teki niiss\xc3\xa4 yhdeks\xc3\xa4n maalia.\n_START_SECTION_\nLille\n_START_PARAGRAPH_\nPian moni seura kiinnitti huomiota nopeaan Gervinhoon. Lille, Tottenham ja Arsenal olivat kiinnostuneita h\xc3\xa4nest\xc3\xa4. H\xc3\xa4n siirtyi Lilleen vuonna 2009. Kaikkiaan Gervinho pelasi 75 ottelua ja teki niiss\xc3\xa4 31 maalia. Viimeisell\xc3\xa4 kaudellaan Gervinho auttoi 18 maalillaan Lillen Ranskan liigan voittoon, jonka se oli voittanut edellisen kerran vuonna 1954.\n_START_SECTION_\nArsenal\n_START_PARAGRAPH_\n18. hein\xc3\xa4kuuta 2011 Gervinho siirtyi englantilaisen Arsenal FCn riveihin nelivuotisella sopimuksella noin 11 miljoonan punnan siirtosummalla. Avauskaudellaan Arsenalissa Gervinho teki nelj\xc3\xa4 maalia pelaamissaan 28 Valioliiga-ottelussa, joiden lis\xc3\xa4ksi h\xc3\xa4n my\xc3\xb6s sy\xc3\xb6tti kuusi maalia.\n_START_SECTION_\n2011\xe2\x80\x932012\n_START_PARAGRAPH_\nGervinho teki Valioliiga-debyyttins\xc3\xa4 13. elokuuta 2011 maalittomassa tasapeliss\xc3\xa4 Newcastlea vastaan. Ottelu p\xc3\xa4\xc3\xa4ttyi kuitenkin h\xc3\xa4nen kannaltaan ennen aikojaan kun h\xc3\xa4n t\xc3\xb6n\xc3\xa4isi Newcastlen Joey Bartonia ulosajon arvoisesti. Gervinho teki ensimm\xc3\xa4isen Valioliiga-maalinsa 17. syyskuuta 2011 vieden Arsenalin 1\xe2\x80\x930-johtoon 3\xe2\x80\x934-tappiossa Blackburnille. 23. lokakuuta pelatussa ottelussa Gervinho oli mukana kaikissa Arsenalin maaleissa tehden itse yhden ja sy\xc3\xb6tt\xc3\xa4en kaksi Robin van Persien maalia Arsenalin 3-1-voitossa. 3. joulukuuta h\xc3\xa4n teki maalin Arsenalin 4-0-voitossa Wiganista. 27. joulukuuta h\xc3\xa4n teki Arsenalin 1-0-maalin Yossi Benayounin l\xc3\xa4pisy\xc3\xb6t\xc3\xb6st\xc3\xa4 1-1-tasapeliss\xc3\xa4 Wolverhamptonista.\n_START_SECTION_\n2012\xe2\x80\x932013\n_START_PARAGRAPH_\nKauden 2012\xe2\x80\x932013 avausmaalinsa Gervinho teki 15. syyskuuta 2012 tehden kaksi maalia Arsenalin 6-1-voitossa Southamptonista. H\xc3\xa4n jatkoi maalitehtailuaan 18. syyskuuta Mestarien liigassa Montpellier\xe2\x80\x99ta vastaan Arsenalin voittaessa 2-1. 29. syyskuuta h\xc3\xa4n teki Arsenalin ainoan maalin Valioliigassa 1-2-tappiossa Chelsealle. Gervinho teki seuraavan maalinsa 3. lokakuuta Arsenalin voittaessa Olympiakosin 3-1 Mestarien liigassa._NEWLINE_Seuraavaa maalia Gervinho saikin odottaa vasta maaliskuulle 2013, jolloin h\xc3\xa4n teki Arsenalin 2\xe2\x80\x930-maalin samoihin lukemiin p\xc3\xa4\xc3\xa4ttyneess\xc3\xa4 ottelussa Swanseaa vastaan 16. maaliskuuta. Seuraavassa ottelussa, 4-1-voitossa Readingist\xc3\xa4, h\xc3\xa4n teki yhden ja sy\xc3\xb6tti kaksi maalia. Kaudella h\xc3\xa4n pelasi yhteens\xc3\xa4 18 Valioliigaottelua, joissa teki viisi maalia sek\xc3\xa4 sy\xc3\xb6tti kolme.\n_START_SECTION_\nAS Roma\n_START_PARAGRAPH_\n4. elokuuta 2013 Gervinho siirtyi italialaiseen AS Romaan 8 miljoonan euron siirtosummalla nelivuotisella sopimuksella.\n_START_SECTION_\nMaajoukkue\n_START_PARAGRAPH_\nGervinho oli Norsunluurannikon alle 21-vuotiaiden maajoukkueen kapteeni. H\xc3\xa4net nimettiin ensimm\xc3\xa4isen kerran edustusjoukkueeseen Angolaa vastaan marraskuussa 2007. 15. tammikuuta Gervinho osui kolmannen kerran maajoukkuepaidassa Ghanaa vastaan._NEWLINE_H\xc3\xa4n edusti maajoukkuettaan olympiakisoissa vuonna 2008. Gervinho osui kerran ja sy\xc3\xb6tti kahdesti, kun Norsunluunrannikko voitti Serbian 3\xe2\x80\x932. 15. kes\xc3\xa4kuuta 2010 Gervinho pelasi ensimm\xc3\xa4isen kerran MM-kisoissa. H\xc3\xa4n pelasi 82 minuuttia ensimm\xc3\xa4isessa peliss\xc3\xa4 Portugalia vastaan. H\xc3\xa4net \xc3\xa4\xc3\xa4nestettiin ottelun parhaaksi pelaajaksi._NEWLINE_Gervinho on pelannut kaikkiaan 82 maaottelua ja tehnyt niiss\xc3\xa4 22 maalia.\n_START_SECTION_\nPelityyli\n_START_PARAGRAPH_\nGervinho on nopea ja eritt\xc3\xa4in tekninen laitapelaaja. H\xc3\xa4n on my\xc3\xb6s pelannut k\xc3\xa4rjess\xc3\xa4 ja pelintekij\xc3\xa4n\xc3\xa4 "numero 10 paikalla".'